Morten Helveg Petersen (RV), 2002-04-09:
Det Radikale Venstre støtter de bestræbelser, der siden Christianialoven i 1989 er blevet udfoldet for at lovliggøre
I tilknytning til loven er der indgået en rammeaftale mellem Forsvarsministeriet og Christiania, som gælder frem til den 1. juli 2004.
Loven og rammeaftalen skal overholdes af begge parter.
Christianias beboere har ifølge den gældende rammeaftale pligt til at betale for forbrug af el, vand, renovation m.v., pligt til at vedligeholde arealer og bygninger samt pligt til at skaffe bevillinger til stedets værtshuse.
Staten anerkender til gengæld beboernes brugsret
til bygningerne og arealet, og samtidig udstyrer loven forsvarsministeren med temmelig vide beføjelser med hensyn til at gennemtvinge eksempelvis nedrivning og flytning af ulovlige bebyggelser eller lign., som forsvarsministeren selv har givet udtryk for i dag.
Her er efter Det Radikale Venstres opfattelse kernen i sagen.
Der skal ikke herske nogen tvivl om, at Det Radikale Venstre ønsker, at Christiania skal overholde såvel loven som rammeaftalen.
Men pointen er, at forsvarsministeren og justitsministeren allerede i dag er i besiddelse af ret vidtgående beføjelser til at skride ind over for ulovligheder, og de beføjelser må først konstateres som værende utilstrækkelige, før en lovændring kan komme på tale.
Det er ingen hemmelighed, at der har været og fortsat er problemer på Christiania, bl.a. med ulovlige byggerier, som vi senest så med det såkaldte »Infohus«.
Mange af disse overtrædelser ønsker en stor del af christianitterne selv at få stoppet, men ofte kan det være et problem at få sat handling bag ordene.
Christiania har en forpligtelse til at bringe ulovligheder til ophør, men ministeren har også en forpligtelse til at sikre, at løsning af problemerne så vidt muligt sker i dialog med de relevante Christianiaorganer.
Det Radikale Venstres synspunkt er derfor, at ulovligheder skal stoppes med de midler, som er indeholdt i den eksisterende lovgivning, og helst i dialog med Christianias organer. Viser det sig så, at beføjelserne i den gældende lov ikke er tilstrækkelige, vil vi da også kigge fordomsfrit på en ændring af loven, men ikke før.
Man må først kunne dokumentere, at de beføjelser, man har i dag, ikke er tilstrækkelige, før vi begynder at diskutere lovændringer. Af samme grund kan vi ikke stemme for regeringens og Dansk Folkepartis forslag.
Det synes vi også debatten har vist på strålende vis, og vi fremsætter i stedet vores eget forslag til vedtagelse, som jeg nu skal læse op:
Forslag til vedtagelse
»Folketinget tager regeringens redegørelse om planerne for Christiania til efterretning og opfordrer regeringen til - at fortsætte lovliggørelsen på Christiania, om nødvendigt gennem anvendelse af de i Christianialoven angivne tvangsmidler, - at sikre, at politiindsatsen fastholdes eller forøges med henblik på yderligere normalisering af politiets indsats på Christiania og en fortsat målrettet bekæmpelse af kriminaliteten, herunder hashhandlen, - at bringe overtrædelser af lokalplanen, rammeaftalen og Christianialoven til ophør så vidt muligt i samarbejde med de relevante Christianiaorganer og - at holde Folketinget løbende orienteret om, hvordan lovliggørelsen skrider frem.«